钦定古今图书集成/方舆汇编/职方典/第1391卷 > 《旧志》
## 钦定古今图书集成/方舆汇编/职方典/第1391卷 > 《旧志》

岐人考

熟岐，本南恩、藤、梧、高、化，音语皆同。昔从征至此，迫掠土𥟖，占食其地。种落寖蕃，自立峒首头目，分掌村峒。校之生岐，性习无异，腥秽凶狠，鸟言彝面，无姓名，但以村为号。生方成童，教以弓矢，以所掳人口赤，剥而系之树，令其子弟射之，谓之“习射” ，中则犬悦。每食以大钵贮饭，男女围聚，用匙瓢食之。男子著短衫，名为“黎埇。” 腰前后两幅掩不至膝，两腿俱露文，其臂缀耳，以银环髻堆额前，用牛骨为簪拴之，饰以鸡毛。妇女亦著黎桶，下围花幔，髻垂后，剌涅口腮为纹。茅屋檐垂地开门屋山头内为水栈居之，离地二三尺，下养羊豕之类。男女未配者，随意所适，交唱黎歌，即为婚姻。刻箭结藤为信，斩牛歃血为盟。木弓竹箭，铁镞无羽，刀柄长尺馀，弓箭不释手，虽父子动辄持刃相加。每出劫，谓之“讨草、讨菜。” 不避风日，草行露宿，登高履险，跃步远跨，其疾如风，生习粗恶类如此。说者谓比之禽兽而能言，比之虎狼而有翼者也。